alexandrainst/scandi-wiki huggingface dataset:
Gunnlaug Moen Hembery

Gunnlaug Moen Hembery (født Moen den 13. mai 1971 i Steinberg) er en norsk billedkunstner, illustratør og avistegner. Hun er særlig kjent for illustrasjoner til avisa Dagbladet i Oslo i perioden 2000-2012. Hun har også illustrert for de engelske avisene The Guardian og The Finacial Times. Hun har tegnet for tidsskriftene Vinbladet, BBC Radio Times, Nursery World, Folkemusikk, Psykologisk Tidsskrift og Bonytt.

Moen har utdannelse innen fotografi, visuell kommunikasjon, tegning og grafisk design fra Norge, og illustrasjon og grafikk fra Birmingham Institute of Art & Design i England fra 1996 til 2000, og animasjon fra Bristol School of Animation ved University of West England. Hun har siden 2000 arbeidet frilans for Dagbladet, men har også arbeidet med bokillustrasjon, reklame, plakater, grafisk design, grafikk og animasjon. Tegningene hennes er ofte utført i svart tusj og fargelagt digitalt ved hjelp av bilderedigeringsprogrammer. Noen av hennes kunder har vært Den Nye Opera, The English Touring Opera, Vinmonopolet, Helsetilsynet, Vestfossen Kunstlaboratorium, Gyldendal, Samlaget, Akershus Litteraturfestival og Den Norske Musikkhøgskolen.

Moen vant en animasjonskonkurranse The Bristol School Of Animation Storyboard Competition i 2004 arrangert av BBC Animation, Aardman Animation, Bolex Brothers and University of West England. Hun ble tildelt Nedre Eikers kommunes kulturstipend, Barbara Vogler og Gudbrand Moe Kunststipend, for lokale billedkunstnere i 2009.

Hun har avholdt mange seperatutstillinger og vært med i en rekke fellesutstillinger, som Kunst rett Vest. Kunst rett Vest ble i 2016 avholdt på Dikemark sykehus i Asker hvor hun hadde eget prosjektrom med tegninger med kritt på sort vegg. 

I en periode var hun kunstanmelder for avisen Drammens Tidene. Hun har undervist tegning, animasjon og illustrasjon på kunsthøgskole og kulturskole og har hatt flere prosjekter i Den Kulturelle Skolesekken. 

Etter nærmere ti år i England, hvor hun bodde i Birmingham og Bristol, har Moen hatt atelier på tettstedet Vestfossen i Buskerud. 

Moen var leder for faggruppen for illustratører i Norge, Grafill Illustrasjon frem til 2012. Hun er også medlem i Tegnerforbundet og Norges Billedkunstnerer (NBK).

Eksterne lenker 
 Gunnlaug Moens hjemmesider

Norske illustratører
Norske avistegnere
Norske billedkunstnere
Personer fra Nedre Eiker kommune
Fødsler i 1971
Bromsgrove School

Bromsgrove School ble grunnlagt i 1553 og ligger i den lille byen Bromsgrove, Worcestershire. Fra først av var det en skole knyttet til kirken, senere ble det en latinskole. Nåværende bygninger ble påbegynt i 1693. Under 2. verdenskrig brukte regjeringen skolebygningene, så da holdt skolen til i Wales. I 2002 etablerte skolen en avdeling i Thailand.

Kjente elever 
Alfred Edward Housman

Privatskoler
Internatskoler
Skoler i Storbritannia
Etableringer i 1553
Utdanningsinstitusjoner etablert i 1550-årene
&

& er en ligatur for konjunksjonen og. Opprinnelsen er ordet et som betyr «og» på latin og fransk. Skrives et for hånd, vil dette ofte ligne tegnet &. Det finnes mange utgaver av &-tegnet, der alle har sitt opphav i ordet et, og i noen kan man tydelig se at E-en henger igjen, som når & skrives som et speilvendt tretall med en strek igjennom. Ordet «et» er kjent fra litteraturhenvisninger i vitenskapelige artikler hvor et al. betyr «og andre forfattere». 

Tegnet kalles «og-tegn», «et» eller «ampersand». Begrepet «ampersand» kommer fra da ligaturen fortsatt var en del av det engelske alfabetet. Da sang man «a, b, c, ... x, y, z, and per se and» («og for seg selv og»). Innen 1800-tallet hadde dette til slutt kollapset sammen til «ampersand». 

Språkrådet fraråder bruken av tegnet i løpende tekst som en vilkårlig erstatning av konjunksjonen og. 

American Psychological Association (APA) dikterer bruken av & når det kildes til to forfattere i løpende tekst.

Referanser

Eksterne lenker 
 

Tegn
Rubbestadneset

Rubbestadneset er et tettsted i Bømlo kommune i Vestland. Tettstedet har  innbyggere per 1. januar , og ligger på nordøstsida av øya Bømlo.

Rubbestadneset er nok mest kjent for Wichmann-motoren fra Wichmann Motorfabrikk AS (1903–1978).

Etter konkursen overtok Wärtsilä.

Rubbestadneset har grunnskole, videregående skole (startet sommeren 1950 som Rubbestadneset Yrkesskule med Rolv Skjærpe som styrer), nærbutikk, hotell, hurtigbåtstopp og idrettshall med tilhørende fotballbane. «Guttemusikken» ble stiftet i 1958, men ble senere omdøpt til Rubbestadneset Skulekorps .

Wärtsilä
Wärtsilä er et stort konsern som har fabrikker mange steder i verden, blant annet i Finland, Kina og Italia. Det er rundt 800 ansatte ved Wärtsilä på Rubbestadneset. Wärtsilä er en fabrikk som produserer fremdriftsutstyr til skip og rigger, blant annet propeller, gir, fjernstyringsanlegg, reservedeler osv. Wärtsilä driver også med reparasjoner av skip.

Referanser

Eksterne lenker
 Wichmann-Smia (museum) .
 Wichmann Motorfabrikk 1903-1978. Stord Maritime Museum
 Wärtsilä
 Statistisk sentralbyrå: Tettsteder. Folkemengde og areal, etter kommune. 1. januar 2011.

Bosetninger i Bømlo
Tettsteder i Vestland
Tidligere fergesteder i Hordaland
Artikler i sjøfart-prosjektet
Center for Global Development

Center for Global Development (CGD) er en tankesmie i Washington, USA, med fokus på reduksjon av global fattigdom og ulikhet.

CGD ble grunnlagt i 2001 av Edward W. Scott jr. Fred Bergsten og Nancy Birdsall; de tre hadde solid erfaring fra forretningslivet, offentlig forvaltning og forskning, Birdsall var tidligere leder for Verdensbankens forskningsavdeling.

Blant tankesmiens medarbeidere og tilknyttede personer er blant andre Kemal Derviş (sjef UNDP), William Easterly, og Michael Kremer.

CGD utgir årlig Commitment to Development Index (CDI), en oversikt hvor de 21 rikeste land i verden rangeres etter deres innsats for utvikling. Indeksen inkluderer uhjelp, handel, investeringer, immigrasjon, miljø, sikkerhet og teknologioverføring. I 2006 kom Nederland best ut, fulgt av Danmark, Sverige og Norge; sist kom Frankrike, Italia, Hellas og Japan.

Eksterne lenker 
 
 Commitment to Development Index 2006

Utviklingshjelp
Tankesmier
Vollen (Asker)

Vollen er et tettsted og et delområde i Asker kommune i Viken. Stedet har bussforbindelse til Oslo og Hurumlandet, og hurtigbåtforbindelse til Oslo.

Vollen er et tidligere senter for blant annet båtbygging, jaktfart, handel, fiske, isskjæring, hagebruk og gartnerivirksomhet. På slutten av 1800-tallet lå det tre store skipsverft her, og Johan Anker og Christian Jensen var kjent for konstruksjon og bygging av båter, blant annet Roald Amundsens polarskip «Maud» og daværende Kronprins Olavs «Norna VI» og «Sira».

Vollen kystkultursenter er et museum for Vollens lokalhistorie. Oslofjordmuseet i Vollen tar for seg de sidene ved kystkulturen i Indre Oslofjord som har med friluftslivet og bruken av fritidsbåter å gjøre.

I 2007 ble fylkesvei 165 gjennom Vollen opparbeidet som miljøgate, med gang- og sykkelvei og kyststi. Samtidig ble det opparbeidet et nytt torg. Anlegget ble tegnet av landskapsarkitektene Østengen og Bergo AS på oppdrag fra Statens vegvesen.

Kjente personligheter
 Jens Evensen – Høyesterettsdommer, politiker, høyesterettsadvokat og jurist.
 Øivind Jorfald – Kunstner
 Geir Børresen – Skuespiller og sanger
 Åsne Havnelid – Direktør i Norsk Tipping

Kilder
 
 Tor Chr. Bakken (red.): Budstikkas store Asker og Bærum-leksikon. Kunnskapsforlaget Oslo 2008. ISBN 978-82-573-1534-4
 SSB: Standard for delområde- og grunnkretsinndeling – Delområde- og grunnkretsinndeling 2020

Bosetninger i Asker
Delområder i Asker kommune
Artikler i sjøfart-prosjektet
Johan Dahlin

Johan Helge Dahlin (født 8. september 1986) er en svensk fotballspiller som spiller for Malmö FF.

Han har tidligere spilt i klubbene Malmö FF, Fotballklubben Lyn, FC Trollhättan, Trollhättans FK og Åsebro. Johan kom til Lyn i 2005 og var da 3. valg i mål, bak Ali Al Habsi og Nuno Marques.

Karriere

Lyn 
Før 2006-sesongen ble Eddie Gustafsson hentet til klubben, og en stund ansett som førstekeeper. Imidlertid valgte Henning Berg å satse på Johan i starten av sesongen. Dahlin mistet senere plassen, men ble førstekeeper igjen da Eddie Gustafsson forlot klubben foran 2009-sesongen. Imidlertid ble Dahlin solgt senere i sesongen, til Malmø FF, på grunn av dårlig økonomi. Han fikk med seg snaue 30 kamper for Oslo-laget.

Malmö FF 
Det ble 8. juli 2009 gjort kjent at Dahlin skulle spille for Malmö FF.

Referanser

Eksterne lenker 
 
 Profil på lynfotball.net

Svenske fotballspillere
Fotballspillere for FC Trollhättan
Fotballspillere for Lyn Fotball
Fotballspillere for Trelleborgs FF
Fotballspillere for Malmö FF
Fotballspillere for Gençlerbirliği SK
Fotballspillere for FC Midtjylland
Fødsler i 1986
Utenlandske fotballspillere i Norge
Håkonshella

Håkonshella er et boligområde i Loddefjord i Laksevåg bydel i Bergen kommune. Håkonshella ligger mellom Mathopen og Alvøen, ut mot sjøen. Håkonshella grunnkrets hadde 1 119 innbyggere 1. januar 2012 og et areal på 1,23 km², hvorav 0,03 km² er ferskvann.

Håkonshella er i dag et boligområde med hovedsakelig eneboliger. Det er og noe industri, to småbåtverksteder og fire småbåtbrygger. Videre er det et entreprenørfirma og anlegg for Statens havnevesen.

Det norrøne navnet var Hákonarhella. Kong Håkon den gode skal ha blitt født her i år 920. 40 år senere, i år 960, skal han ha dødd på samme sted etter slaget på Fitjar. Andreleddet er ordet hella, som betyr «flatt berg». Ordet «hella» blir mange steder benyttet om et landingssted for båter. 

På Håkonshella helt nede ved sjøen er det oppført en bautastein til minne om Håkon den gode. Den ble oppført år 1920, tusen år etter han ble født her.

I Topografisk Statistisk Samling No 2, trykt i 1813, står det en skildring fra 1779 som opplyser at Håkonshella på den tid gikk under navnene Hagens Hælle, Haakheilen, Hagensund og Haakelsund.

Referanser

Eksterne lenker 
 Bergen byleksikon på nett, om Håkonshella

Laksevåg
Bosetninger i Bergen
Landøyda

Landøyda er en flerårig plante som tilhører slekten svineblom i kurvblomstfamilien. 

Den blir fra 30 cm – 1 meter høy. Bladene er opp til 20 cm lange og flikete. Blomstene er fra 15 – 25 mm og er radialt symmetriske med fra 8 – 13 randkroner.

Planten er problematisk i landbruket, da den er giftig for storfe og for hester, 140 gram regnes som dødelig dose. Sauer tåler opp til 2 kg og geiter opp til 4 kg av planten, som fører til leverskader. På beitet er den mindre farlig da den er bitter og dyrene lar den stå. Når den blir tørket, for eksempel i høy, forsvinner bitterstoffene.

Som mange giftplanter er landøyda også kjent som medisinplante til utvortes bruk mot betennelser, revmatisme eller nevralgi.

Landøyda er Isle of Mans nasjonalblomst; den heter der Cushag.

Eksterne lenker 
 

Kurvplantefamilien
Gule blomster
Giftige planter
Medisinplanter
Stauder
Arter formelt beskrevet i 1791
Planter som inneholder pyrrolizidinalkaloider
Dean Wilson

Dean Wilson (født 17. desember 1969) er en amerikansk golfspiller. Han er født på Hawaii og ble profesjonell golfspiller i 1992 etter å ha studert ved Brigham Young University i Utah. Wilson har vunnet seks ganger på Japan Golf Tour og én gang på PGA-touren.

Eksterne lenker 
 

Golfspillere fra USA
Alumni fra Brigham Young University
Personer fra Honolulu
Fødsler i 1969
Steve Williams (caddie)

Steve Williams (født 29. desember 1963) er en newzealandsk caddie som fra 1999 til 2011 arbeidet for Tiger Woods. Etter at Woods byttet caddie i juli 2011, begynte Williams for Adam Scott, og var med på dennes seier i WGC–Bridgestone Invitational i august 2011. Han er New Zealands best betalte idrettsutøver.

Williams begynte som caddie i sin hjemmeklubb da han var seks år gammel. Han hadde 2 i handicap innen han var 13 år gammel.

Williams ble i 2007 utnevnt til medlem av New Zealands fortjenstorden.

Referanser

Eksterne lenker 
 

New Zealands fortjenstorden
Newzealendere
Caddier
Personer fra Wellington
Fødsler i 1963
Gerd-Ragna Bloch Thorsen

Gerd-Ragna Bloch Thorsen (født 16. mai 1951 på Våland i Stavanger, død 19. august 2006) var en norsk lege og forfatter.

Bloch Thorsen var overlege på psykiatrisk klinikk ved Stavanger universitetssjukehus, Rogaland, og arbeidende styreformann i Stiftelsen Psykiatrisk Opplysning (Psykopp).

I 1970 tok Bloch Thorsen examen artium ved Stavanger katedralskole. Hun studerte medisin i Bergen, og gjennomførte turnustjenesten i Hammerfest. Sammen med sin mann var hun bydelslege i Stavanger fra 1980 til 1985 ved Kongsteinsgaten legesenter. Hun begynte så ved Psykiatrisk avdeling i Stavanger, og ble spesialist i psykiatri i 1989. 

Fra 1992 til 2001 var hun avdelingsoverlege ved Rogaland Psykiatriske Sjukehus i Stavanger. I 2002 fikk hun Karl Evangs helseopplysningspris for sitt fremragende arbeid med folkeopplysning. Gerd-Ragna Bloch Thorsen hadde et navn i skandinavisk psykiatri og i ledende miljøer også internasjonalt. Hun var en av drivkreftene bak opprettelsen av konferansen Schizofrenidagene, som har blitt til Europas største regelmessige psykiatrikonferanse som hvert år avholdes i Stavanger. Hun var også med på å starte Forlaget Hertervig, som i dag er Skandinavias største nisjeforlag innen psykiatrisk helseopplysning.

Thorsen døde av akutt hjertesykdom, 55 år gammel. Hun var gift med lege Olav Thorsen til sin død. Sammen fikk de to barn.

Gaten som er hovedinnkjøringen på Stavanger universitetssjukehus, er kalt opp etter Bloch Thorsen; Gerd-Ragna Bloch Thorsens gate.

Bibliografi (fag) utvalg 
 Den lille boken om følelser (Roman) (2009)
 Gate closed (Roman) (2008)
 Veien til Louisiana (Roman) (2006)
 Elena (2005)
 Schizofreni : for pasienter, pårørende, helsepersonell og andre (2005)
 Uttrykk-  bilder (2004)
 Hva er det med Monica (2004)
 Minilex : psykiatrisk minileksikon (2003)
 Du ser sliten ut (2002)
 Depresjon (2001)
 Mestringsbok ved angstlidelser (2000)
 Ansikt til ansikt (Dikt) illustrert av Petter Hegre. (1996)
Alle Hertervig Forlag, Psykiatrisk opplysning, Stavanger

Priser 
 2002: Karl Evangs pris
 1989: Norsk Pasientforeningspris, sammen med sine medarbeiderne.
 1995: Pårørendeprisen for sitt banebrytende arbeid med å trekke pårørende inn i behandlingen av psykiske lidelser.

Norske psykiatere
Norske sakprosaforfattere
Personer fra Stavanger kommune
Fødsler i 1951
Dødsfall i 2006
Øivin Skappel Fjeldstad

Øivin Skappel Fjeldstad (født 6. februar 1936) er en norsk næringslivsmann og politiker. 

Han er sønn av kapellmester Øivin Fjeldstad og bror av skuespillerinnen Lise Fjeldstad. Fjeldstad er utdannet siviløkonom ved Norges Handelshøyskole og har arbeidet som konsulent, kontorsjef, økonomi- og finansdirektør i Dalen Portland Cementfabrikk, Årdal og Sunndal Verk, Follum Fabrikker og Akers mekaniske verksted.

Han var medlem av Høyanger kommunestyre for Høyre fra 1967 til 1968 og fra 1975 til 1987 medlem av Ringerike kommunestyre, hvorav en periode også i formannskapet. Fra 1981 til 1985 var han vararepresentant til Stortinget og møtte høsten 1981 som fast vararepresentant for Mona Røkke. I denne perioden var Fjeldstad medlem av Stortingets samferdselskomité. Fra 1982 til 1997 arbeidet Øivin Fjeldstad i Bergen Bank/Den norske Bank, først som banksjef, derefter, fra 1983 til 1993 som viseadministrerende direktør og sist som administrerende direktør for Den norske Bank (Luxembourg) S.A. fra 1993 til 1997.

Øivin Fjeldstad var i tolv år (1984–1996) ordfører i rådet for Oslo Filharmoniske Orkester. Videre har han innehatt en rekke verv innenfor næringslivet, blant annet som medlem av bedriftsforsamlingen for A/S Follum Fabrikker og i A/S Tofte Industrier og styremedlem i Bergens mekaniske verksteder, Aker Trøndelag A/S, Nylands Verksted, Ringerikes Sparebank, Stord Verft, Fjerndata, Nortank, Trajan, Kistefos Træsliberi, Nord & Syd Kredittforsikring, Norgeskreditt, Deutsch Skandinavische Bank AG, Viul tresleperi, DnB Investment Fund SICAV, DnB Luxembourg)) og Atlantic Securities. I Kistefos, Nord & Syd, Atlantic Securities og DnB Investment Fund var han også styreformann.

Fra 1998 til 2004 var Fjeldstad seniorrådgiver i Landesbank Schleswig-Holstein (nå HSH Nordbank). Fra 1999 er han styreformann i Anders Jahres Humanitære Stiftelse og styremedlem i bl. a. Fred. Olsen Energy ASA og formann i kontrollkomiteen i Finaref AS.

Eksterne lenker 
 

Stortingsrepresentanter fra Høyre
Lokalpolitikere i Høyanger
Høyre-politikere i Sogn og Fjordane
Lokalpolitikere i Ringerike
Høyre-politikere i Buskerud
Norske bankfolk
Norske forretningsfolk
Norske styregrossister
Norske siviløkonomer fra NHH
Stortingsrepresentanter 1981–1985
Middagsfjellet

Middagsfjellet kan referere til:

 Middagsfjellet (Bremanger)
 Middagsfjellet (Harstad)
 Middagsfjellet (Hornindal)
 Middagsfjellet (Kvænangen), fjell i Kvænangen og Loppa kommuner, 1071 moh.
 Middagsfjellet (Loppa), fjell i Loppa kommune, 1060 moh.
Store Færder

Store Færder eller bare Færder er ei markant øy i Ytre Oslofjord, i Færder kommune. Her ble Norges fyrlykt nummer to tent i 1697. Øya, med sin høyde, posisjon, og lett gjenkjennelige form, har åpenbart vært viktig for navigasjon i Skagerrak lang tid tilbake, lenge før fyret ble anlagt. Øya markerer innseilingen til Oslofjorden, og var en markør for skip som seilte fra Skagerrak til Kattegat eller omvendt, i leia mellom Nordsjøen og Østersjøen, Nord-Europas viktigste handelsvei i flere hundre år. 

1857 ble fyret flyttet til Tristein litt lenger sør i havet. Allerede på 1700-tallet ble Tristein kalt for Lille Færder, bl.a. i det engelske sjøkartatlaset The English Pilot fra 1780. 

På Store Færders høyeste punkt, 59,11 m over havet, ligger ruinene etter det første Færder fyr. Det var et privat fyr formet som en åpen, smidd fyrgryte. Gryta stod rett på bakken og fyrpasseren etterfylte med kull og ved hele natta. På et år ble det brent omkring 540 tønner med kull. I 1799 overtok det offentlige ansvaret for fyrdriften, og et tårn med stor lykt stod ferdig i 1802. Kullfyret ble erstattet av et linseapparat og fyrlamper drevet på petroleum i 1852. Ruiner etter fyranlegget på toppen av Store Færder sees enda, og de ble fredet av Miljødepartementet i 1997. 

Store Færder ble i 2013 en del av Færder nasjonalpark, og var tidligere omfattet av Ormø-Færder landskapsvernområde.

Se også 
Færder fyr
Lille Færder

Eksterne lenker 
 
 Lisbeth Higley: Om fyr og folk på Færder. 2016
 Wilsefoto i NB

Øyer i Færder
Øyer i Oslofjorden
Kulturminner i Færder
Tidligere bosetninger i Vestfold og Telemark
Navigasjon
Færder nasjonalpark
A-gjengen

A-gjengen er en av flere gjenger tilknyttet Oslos underverden, og har utspring i det pakistanske miljøet i Oslo. Gjengen ble startet på slutten av 1980-årene eller begynnelsen av 1990-årene av utbrytere fra gjengen Young Guns. Gjengen er kjent for flere lovbrudd knyttet til salg av narkotika, torpedovirksommhet, drap og vold. Shahid Rasool, som antas å ha vært leder for gjengen, ble fengslet i 1997, og løslatt i 2010.

Gjengkonflikter
A-gjengen kriget med B-gjengen i ti år helt til de inngikk våpenhvile med hverandre. B-gjengen nektet å megle med Young Guns fordi de mente at Young Guns var årsaken til hele A og B konflikten. Etter fredsmeglingen mellom A og B-Gjengen, ble Young Guns fryst ut av det kriminelle miljøet.

Skudd på Gardermoen
I 2003 ble daværende fungerende leder Arshad Mahmood skutt i hodet ved avgangshallen på Gardermoen, men overlevde.

Skyting på Aker Brygge
Gjengen var involvert i en skyteepisode på Aker Brygge, 20. august, 2006. Denne episoden har fra eksperthold blitt tolket som et tegn på en mulig akutt opptrapping av konflikten mellom Young Guns og B-gjengen fordi et av ofrene som ble skutt i beina var en høytstående leder i Young Guns som tidligere ikke har vært innblandet i slike hendelser.

Politisk tilknytning 
Da den pakistanske presidenten Pervez Musharraf besøkte Oslo i januar 2006, deltok han på et festmøte med rundt tusen gjester, spesielt invitert av den pakistanske ambassade i Oslo. Blant disse var det 4-5 medlemmer av Young Guns og A-gjengen.

Kjente medlemmer
Shahid Rasool (aktiv 1990-1997)
Zia Anwar (aktiv 1997-2004, drept 2004)

Se også
B-gjengen (Oslo)
Young Guns (gjeng)

Referanser 

Gjenger
Norske mafiaorganisasjoner
Kriminelle organisasjoner
Pakistan
Ammehjelpen

Ammehjelpen er en norsk, frivillig organisasjon som arbeider for å hjelpe mødre som vil amme barna sine. Ammehjelpen fremmer også amming gjennom å påvirke rammebetingelser, holdninger og kunnskap om amming nasjonalt og internasjonalt. Ammehjelpen anser seg selv som et supplement til det offentlige helsetilbudet.

Ammehjelpen har rundt 200 frivillige ammehjelpere (rådgivere) fordelt på lokalgrupper rundt om i landet, som gir mor til mor-støtte ved amming. Dette er kvinner som selv har ammet og som har dokumentert gode kunnskaper om amming, blant annet gjennom å ha bestått en faglig prøve. Ammehjelpere gir gratis rådgivning via telefon, men også på e-post, Ammehjelpens Facebookgruppe og ved hjemmebesøk. Foreningen er tilsluttet tilsvarende foreninger i utlandet gjennom WABA – World Alliance for Breastfeeding Action Network.

Historie
Ammehjelpen ble startet under navnet «Diegivende mødres hjelpeforening» i 1968 etter initiativ av Elisabet Helsing. De første årene var ammehjelpen tett forbundet med Nyfeministene. 
Sammen med Eli Heiberg Endresen skrev Helsing den første ammehjelp-brosjyren (trykt i 1968), og seinere den bestselgende boka Boken om amming.

Fra den spede starten spredte Ammehjelpen seg raskt over hele Norge. Arbeidet var basert på frivillige som ga råd og hjelp til kvinner i sitt nærmiljø, noen ganger i samarbeid med helsestasjoner og svangerskapskurs . Da organisasjonen startet opp var det under en tredjedel av norske mødre som ammet barna sine mer enn tre måneder. I dag er blir over 70 prosent av norske barn fullammet i tre måneder.

Priser
 1991: Karl Evangs pris
 2006: Folkeopplysningsprisen

Referanser

Eksterne lenker
 

Norske ideelle organisasjoner
Etableringer i 1968
Straffan

Straffan er en liten landsby i Kildare i Irland, ved bredden av Liffey. 

Det irske navnet er offisielt Teach Srafáin, som betyr «Srafans hus». Tradisjonelt het stedet An Srutháin, som betyr «bekken». I tillegg har navnet Cluainíní, «småslettene» også blitt brukt, men man regner nå dette som navnet på området Clownings omkring tre kilometer utenfor landsbyen. Denne navneforvirringen førte til at man en periode hadde skilt med tre forskjellige navn på de tre hovedveiene inn til Straffan. 

Stedet er kjent for Kildare Hotel and Golf Club, et femstjerners hotell med to 18-hulls golfbaner hvor Smurfit European Open har vært arrangert årlig siden 1995, og Ryder Cup 2006 ble arrangert der. Straffan er også startstedet for kajakkracet Liffey Descent. 

Barberstown Castle ligger like ved landsbyen. 

Straffan GFC ble grunnlagt i 1885, og er dermed en av de åtte eldste gælisk fotball-klubbene i Irland.

Eksterne lenker 
 

Landsbyer i Kildare
Kim Gevaert

Kim Gevaert (født 5. august 1978 i Leuven) er en belgisk tidligere friidrettsutøver.

Hun fikk sølv på både 100 og 200 meter i EM 2002 i München. 
Fire år senere, i EM 2006 i Göteborg, vant hun gull på de to korteste distansene. Hun ble dermed Belgias første gullmedaljevinner i EM på 35 år, og tok den første dobbelttriumfen i sprint siden 1994.

I 2007 løp Gevaert på Belgias lag som tok bronse på 4x100 m stafett for kvinner i VM i Osaka. Ett år senere løp det samme laget inn til sølv, bak Russland, på 4x100 m stafett for kvinner i OL i Beijing.

5. september 2008 avsluttet Gevaert karrieren med å vinne 100 m på hjemmebane i Brussel ved avslutningen av Golden League.

Personlige rekorder 
 60 meter: 7,11 
 100 meter: 11,04 
 200 meter: 22,20
 400 meter: 51,45

Referanser

Eksterne lenker 
 

Personer fra Leuven
Belgiske sprintere
Olympiske mestere for Belgia
Europamestere i friidrett for Belgia
EM-sølvmedaljevinnere i friidrett for Belgia
Deltakere for Belgia under Sommer-OL 2004
Friidrettsutøvere under Sommer-OL 2004
Medaljevinnere under Sommer-OL 2008
Deltakere for Belgia under Sommer-OL 2008
Friidrettsutøvere under Sommer-OL 2008
Deltakere for Belgia under EM i friidrett 2002
Deltakere for Belgia under EM i friidrett 2006
Deltakere for Belgia under VM i friidrett innendørs 2008